Janne Kristiansen fikk medietrening før forsnakkelsen
Av: STEIN NERVIK og ELLEN S. VISETH Det hindret ikke PST-sjefen i å forsnakke seg. Dermed røk planen: Ingenting skulle nemlig overlates til tilfeldighetene foran denne ukens svært viktige høringer. Mandag satte derfor Kristiansen seg ned og forberedte seg sammen med TV-profil og PR-rådgiver Terje Svabø.- Det stemmer at vi hadde to rådgivere fra Aanonsen & Svabø her på mandag. Årsaken var at vi skulle stille best mulig forberedt til denne ukes høringer. Det er helt normalt, sier Martin Berntsen, informasjonssjef i PST. Etter at Janne Kristiansen hadde formulert seg uhendig ved en rekke anledninger det siste halve året, var man svært opptatt av å unngå nye blundere. Sammen med kommunikasjonsenheten i PST brukte derfor rådgiverne store deler av mandagen til å forberede Kristiansen. Rådgiverne som var til stede, var Dagfinn Aanonsen og Terje Svabø. Sistnevnte er blant annet kjent fra NRK hvor han i en årrekke ledet programmet «Til debatt». Tirsdagens høring gikk bra, og hun fikk skryt fra flere hold. Men dagen etter klarte hun å røpe at den norske E-tjenesten er til stede med operatører i Pakistan. Det førte til at Kristiansen måtte gå på dagen. - Det glapp igjen onsdag til tross for at dere forberedte Kristiansen mandag? - He, he. Dagfinn Aanonsen ler litt, men tar seg fort inn igjen. - Men dette vil jeg ikke si noe om. Du får kontakte PST dersom du vil ha kommentarer. Jeg vil ikke si noe om hvordan vi jobber med våre kunder, sier han. - Er dette god reklame for byrået deres? - Det er klart at ¿. Nei, jeg vil ikke si om dette. Heller ikke kollegaen vil si noe om mandagens forberedelser av PST-sjefen. - Jeg har vært opptatt med å lede en konferanse i hele dag. Jeg har derfor ikke fått snakket med Janne Kristiansen etter høringen. Før jeg har gjort det, vil jeg heller ikke si noe offentlig om når vi sist hadde kontakt, sier Terje Svabø.Som PST-sjef har Janne Kristiansen flere ganger vært hardt vær. Etter 22. juli har det meste gått galt for henne. I sin første uttalelse etter angrepene hevdet hun at det hadde vært helt umulig for PST å oppdage Anders Behring Breivik. - Selv ikke Stasi-Tyskland, som vi ikke vil sammenligne oss med, kunne ha stoppet ham. Det eneste måtte ha vært en chip inne i folks hjerner. Det er ikke et slikt land vi vil ha, det er ikke slik Europa er, sa Kristiansen til Dagbladet 25. juli. Senere, i den britiske avisen Sunday Times, ble hun sitert på at Breivik «har det perfekte, klassiske, ariske utseendet», og at Hitler ville ha hatt plakater av ham.Derfor måtte hun gjøre en god figur på ukens to høringer. Først tirsdag da hun la frem trusselvurderingen. Så onsdag da hun skulle forklare seg for Stortingets 22. juli-komité. Nå vet vi alle hvordan det gikk.
Foran den skjebnesvangre høringen i Stortinget fikk Janne Kristiansen grundig medietrening av Terje Svabø.